Source: http://ehitusinfo.ee/index.php?aid=1947
Timestamp: 2020-06-04 04:00:40+00:00
Document Index: 1643196

Matched Legal Cases: ['Kohus ', 'Kohus ', 'kohus ', 'kohus ', 'kohus ', 'kohus ']

Ehitusinfo :: Ehitusest kõik ja enamgi! | Veebruar 2007 | Kohus jättis teisegi OÜ Primos Kinnisvara kaebuse rahuldamata
Kohus jättis teisegi OÜ Primos Kinnisvara kaebuse rahuldamata
Tallinna ringkonnakohus otsustas jätta OÜ Primos Kinnisvara esitatud Kopli liinide alale hoonestusõiguse seadmise tingimusi puudutava kaebuse rahuldamata.
Kaebajal on õigus kuue päeva jooksul arvates kohtumääruse kättesaamisest hoonestusõiguse seadmise võlaõiguslik leping sõlmida. Kui selle aja jooksul lepingut ei sõlmita võib enampakkumise korraldaja pakkumise tulemused tühistada.
Ringkonnakohus leidis, et kaebus on ilmselgelt perspektiivitu. "Seega on tegemist juba teise juhtumiga, kui OÜ Primos Kinnisvara kaebajana kohtus kaotajaks jääb," ütles abilinnapea Taavi Aas. "Meenutagem, et paari nädala eest otsustas Tallinna halduskohus jätta rahuldamata Lasnamäe paekarjääri hoonestusõiguse konkursi asjus esitatud kaebuse. Kohtuotsused näitavad, et konkursitingimuste vaidlustamine oli mõlemal juhul täiesti põhjendamatu."
Kopli liinide ala hoonestusõiguse seadmiseks korraldatud avalikule kirjalikule enampakkumisele esitas seitsmest osalejast parima pakkumise OÜ Primos Kinnisvara, pakkudes hoonestusõiguse seadmise tasuks 211 miljonit krooni. Hoonestusõiguse tingimuseks oli ka see, et Enampakkumise võitja peab üürnikud teistesse eluruumidesse ümber majutama. Hoonestusõiguse omandaja ülesandeks jäi ka alale eskiislahendusest lähtuva detailplaneeringu koostamine.
Eelmise aasta augustis keelas halduskohus OÜ Primos kaebusele tuginedes linnavalitsusel Lasnamäe paekarjääri väljaarendamiseks korraldatud konkursi lõplike pakkumiste avamise ja lepingute sõlmimise.
OÜ Primos palus tühistada linnavalitsuse korralduse konkursi läbiviimiseks, kuna konkursi tingimused ei vasta tema hinnangul ühetaolise kohtlemise, avalikkuse, läbipaistvuse ja proportsionaalsuse põhimõtetele.
Lasnamäe paekarjääri ala korrastaja ja hoonestaja leidmiseks välja kuulutatud konkursile laekus kolm pakkumist.